stanford-oval/wikipedia huggingface dataset:
Need You Now (שיר)
היסטוריה

Need You Now יצא כסינגל ב-29 באוגוסט 2009 בארצות הברית, שם הצליח יותר מכל סינגל אחר של ההרכב, ומכל סינגל קאנטרי מאז שנת 2000, כשהגיע למקום הראשון במצעד הקאנטרי של הבילבורד ולמקום השני במצעד ההוט 100. לאור ההצלחה אותה השיג הסינגל בארצות הברית, יצא הסינגל באפריל 2010 גם במדינות נוספות ברחבי העולם.
לסינגל הופק וידאו קליפ בבימויו של דייוויד מקליסטר.
גרסאות כיסוי

לשיר יצאו עשרות גרסאות כיסוי, רמיקסים ומיקסים, ביניהם ניתן למנות את גרסתם של שאקירה ובלייק שלטון בתוכנית The Voice, גרסתם של אדל ודריוס ראקר וכדומה. בשנת 2011 ליאה מישל ומארק סאלינג עשו קאבר לשיר בסדרה גלי.
מיקומי שיא > מצעדים שבועיים

| מצעד/ארץ | מיקום |
| --- | --- |
אירלנד (IRMA) ‏: 3
ארצות הברית (בילבורד הוט 100): 2
ארצות הברית (בילבורד שירי קאנטרי): 1
ברזיל (בילבורד ברזיל): 11
הולנד: 7
הממלכה המאוחדת (UK Singles Chart)‏: 21
נורווגיה (VG-lista)‏: 8
ניו זילנד (RIANZ)‏: 5
קנדה (Canadian Hot 100)‏: 2
מיקומי שיא > מצעדים שנתיים

| מצעד (2010) | מיקום |
| --- | --- |
ארצות הברית (בילבורד הוט 100)‏: 2
קנדה (Canadian Hot 100)‏: 9
ישראל (גלגלצ): 8
מיקומי שיא > רשימות כל הזמנים

| ארגון | רשימה | מיקום | מקור |
| --- | --- | --- | --- |
| בילבורד | 500 שירי הפופ של כל הזמנים | 325 |  |
פרסים

| שנה | עמותה | קטגוריה | תוצאה |
| --- | --- | --- | --- |
| 2010 | האקדמיה למוזיקת קאנטרי | Single Record of the Year‏ | זכייה |
| 2010 | האקדמיה למוזיקת קאנטרי | שיר השנה | זכייה |
| 2010 | האקדמיה למוזיקת קאנטרי | וידאו קליפ השנה | מועמדות |
| 2010 | פרסי בחירת הנוער 2010 | בחירת מוזיקה – שיר קאנטרי | מועמדות |
| 2010 | פרסי איגוד מוזיקת הקאנטרי | סינגל השנה | זכייה |
| 2010 | פרסי איגוד מוזיקת הקאנטרי | וידאו קליפ השנה | מועמדות |
| 2010 | פרסי הקאנטרי האמריקאי | סינגל השנה | זכייה |
| 2010 | פרסי הקאנטרי האמריקאי | סינגל מאת צמד/קבוצה | זכייה |
| 2010 | פרסי הקאנטרי האמריקאי | וידאו קליפ השנה | מועמדות |
| 2010 | פרסי הקאנטרי האמריקאי | וידאו קליפ מאת צמד/קבוצה | זכייה |
| 2011 | פרסי גראמי | תקליט השנה | זכייה |
| 2011 | פרסי גראמי | שיר השנה | זכייה |
| 2011 | פרסי גראמי | ביצוע הקאנטרי הווקאלי ללהקה/צמד הטוב ביותר | זכייה |
| 2011 | פרסי גראמי | שיר הקאנטרי הטוב ביותר | זכייה |
נתוני מכירות

| מדינה | תואר | עותקים |
| --- | --- | --- |
| ארצות הברית (RIAA) | פלטינה 12× | 12,000,000 |
958

שנת 958 היא השנה ה-58 במאה ה-10. זוהי שנה רגילה, שאורכה 365 ימים. באותה תקופה הלוח הגרגוריאני עוד לא היה קיים, ולכן שנה זו קיימת בלוח היוליאני בלבד.
כל התאריכים שלהלן הם לפי הלוח היוליאני.
נולדו

בסיליוס השני בולגרוקטונוס, קיסר ביזנטי (נפטר ב-1025)
ראו גם

ילידי 958‎
נפטרים ב-958‎
955

שנת 955 היא השנה ה-55 במאה ה-10. זוהי שנה רגילה, שאורכה 365 ימים. באותה תקופה הלוח הגרגוריאני עוד לא היה קיים, ולכן שנה זו קיימת בלוח היוליאני בלבד.
כל התאריכים שלהלן הם לפי הלוח היוליאני.
נולדו

אוטו השני, קיסר האימפריה הרומית הקדושה (נפטר ב-983)
נפטרו

8 בנובמבר – אגפטוס השני, אפיפיור
23 בנובמבר – אדרד, מלך אנגליה (נולד ב-923)
ראו גם

ילידי 955‎
נפטרים ב-955‎
954

שנת 954 היא השנה ה-54 במאה ה-10. זוהי שנה רגילה, שאורכה 365 ימים. באותה תקופה הלוח הגרגוריאני עוד לא היה קיים, ולכן שנה זו קיימת בלוח היוליאני בלבד.
כל התאריכים שלהלן הם לפי הלוח היוליאני.
אירועים

10 בספטמבר – לותר, מלך צרפת מתחיל את כהונתו
נפטרו

מלקולם הראשון, מלך סקוטלנד (נולד ב-900)
10 בספטמבר – לואי הרביעי, מלך צרפת (נולד ב-920 או 921)
ראו גם

ילידי 954‎
נפטרים ב-954‎
Biological Psychology (כתב עת)

| --- | --- |

שער הגיליון
 מו"ל:  אלסביר 
 תאריכי הופעה:  1973–הווה (כ־51 שנים) 
 שפה:  אנגלית 
 מדינה:  ממלכת ארצות השפלה 
 ISSN:  0301-0511, 1873-6246
 אתר רשמי
 
Biological Psychology (בתרגום ישיר לעברית: פסיכולוגיה ביולוגית) הוא כתב עת אקדמי, מבוסס ביקורת עמיתים שמתמחה בפסיכולוגיה ביולוגית בהוצאת אלסוויר. העורך הראשי של כתב העת הוא פרופ' אוטמר ליפ (Ottmar V. Lipp) מאוניברסיטת קווינסלנד, המתמחה בפסיכופיזיולוגיה של קשרי קוגניציה ורגש.
תכנים

תוכני כתב העת מתמקדים בגורמים הביולוגים העומדים בבסיס ההתנהגות האנושית ובכללם מדידת השינויים האלקטרופיזיולוגיים והביוכימיים המתרחשים תוך כדי ביצוע מטלות, וכן ניתוח השפעת גורמים ביולוגים על ההתנהגות. כתב עת זה מתמקד אפוא בבני אדם, אך גם ניסויים בבעלי חיים הקשורים רעיונית לתהליכים פסיכולוגיים אנושיים יכולים להיות מודפסים בו. עיקר החומרים הם ניסויים אמפיריים אך ניתן למצוא בו גם מאמרי סקירה וכתבים הנוגעים לטכניקה בתחום פסיכולוגיה ביולוגית כמו גם מאמרים קצרים של פחות מ-1500 מילה.
צוות

פרק זה לוקה בחסר. אנא תרמו לוויקיפדיה ו.
הערות שוליים

↑  פרופ' אוטמר ליפ באתר אוניברסיטת קורטיין
Negative double

Negative Double היא קונבנצית הכרזה בברידג' לאחר פתיחה של השותף והכרזת אוברקול של יריב. הקונבנציה מראה ארבעה קלפים בסדרת מייג'ור שלא הוכרזה ואי התאמה בסדרה בה פתח השותף. במקרה של הכרזה בסדרת מיינור ואוברקול בסדרת מיינור הכרזת Double מבטיחה לפחות ארבעה קלפים באחת מסדרות המייג'ור או חמישה קלפים באחת מסדרות המייג'ור עם פחות מ-11 נקודות. במקרה של פתיחה בסדרת מייג'ור ואוברקול בסדרת מייג'ור היא מבטיחה לפחות ארבעה קלפים בכל אחת מסדרות המיינור. הקונבנציה נקראת לפעמים גם ספוטניק, משום שהמינוח שלה הומצא בשנת 1957, השנה בה שלחה ברית המועצות את הלוויין הראשון שלה במסגרת תוכנית ספוטניק.
היסטוריה

עד שנות ה-30 של המאה העשרים השתמשו במונח Negative double. בשנות ה-30 החלו להשתמש במונח informatory double לתיאור Negative double. בשנת 1957 אלווין רוט (באנגלית: Alvin Roth) החזיר את השימוש במונח Negative Double כששיחק עם שותפו טוביאס סטון (באנגלית: Tobias Stone). באותה תקופה הוצמד לקונבנציה גם הכינוי ספוטניק על שם הלוויין הרוסי ששוגר לחלל באותה שנה. באירופה יש כאלה שגם היום מכנים את הקונבנציה בשם ספוטניק.
תנאים להכרזת Negative double

כאשר השותף פתח ויריב הכריז הכרזת אוברקול לא תמיד ניתן להשתמש בהכרזה שהיינו מכריזים אילו לא היה שחקן יריב מתערב בהכרזה. כך למשל, כשהשותף פתח ♣1 ושחקן יריב התערב בהכרזת ♥1 אין אפשרות להכריז ♠1 עם יד שבה 9-10 נקודות וארבעה קלפים בסדרת ה♠. לו לא היה יריב מתערב בהכרזה מכריזים ♠1. הכרזת ה-Negative double פותרת את הבעיה ומתארת יד עם ארבעה קלפים בסדרת מייג'ור שלא הוכרזה או לפחות ארבעה קלפים בכל אחת מסדרות המייג'ור, אם הוכרזו שתי סדרות המיינור.
תנאים להכרזת Negative double > לאחר פתיחה בסדרת מיינור ואוברקול בסדרת מייג'ור

לאחר פתיחה בסדרת מייג'ור ואוברקול בסדרת מיינור, מבטיחה הכרזת Double את הדברים הבאים:
4 קלפים בסדרת המייג'ור שלא הוכרזה
לפחות 7 נקודות כאשר הכרזת ה-Rebid של הפותח (ההכרזה השנייה של הפותח) היא בגובה 1, לפחות 8 נקודות כאשר היא בגובה 2 ולפחות 9 נקודות כאשר היא בגובה 3.
אי-התאמה בסדרת הפותח
דוגמה: לאחר פתיחה של ♣1 הכריזו הכרזת אוברקול של ♥1. הכרזת Double מבטיחה ארבעה קלפים בסדרת ה-♠ ולפחות 7 נקודות.
תנאים להכרזת Negative double > לאחר פתיחה בסדרת מייג'ור ואוברקול בסדרת מיינור

לאחר פתיחה בסדרת מייג'ור ואוברקול בסדרת מיינור, מבטיחה הכרזת Double את הדברים הבאים:
4 קלפים בסדרת המייג'ור שלא הוכרזה
לפחות 8 נקודות כאשר הכרזת ה-Rebid של הפותח (ההכרזה השנייה של הפותח) היא בגובה 2 ולפחות 9 נקודות כאשר היא בגובה 3.
אי-התאמה בסדרת הפותח
דוגמה: לאחר פתיחה של ♠1 הכריזו הכרזת אוברקול של ♣2. הכרזת Double מבטיחה ארבעה קלפים בסדרת ה-♥ ולפחות 8 נקודות.
תנאים להכרזת Negative double > לאחר פתיחה בסדרת מיינור ואוברקול בסדרת מיינור בגובה 1

הכרזת Double מבטיחה את הדברים הבאים:
בדרך כלל מראה לפחות 4-4 בסדרות המייג'ור. לפחות 4 קלפים באחת מסדרות המייג'ור או חמישה קלפים בסדרת מייג'ור עם פחות מ-11 נקודות.
לפחות 7 נקודות כאשר הכרזת ה-Rebid של הפותח (ההכרזה השנייה של הפותח) היא בגובה 1, לפחות 8 נקודות כאשר היא בגובה 2 ולפחות 9 נקודות כאשר היא בגובה 3.
אי-התאמה בסדרת הפותח
דוגמה: לאחר פתיחה של ♣1 הכריזו הכרזת אוברקול של ♦1. הכרזת Double מבטיחה לפחות ארבעה קלפים בסדרת ה-♥ או לפחות ארבעה קלפים בסדרת ה-♠ ולפחות 7 נקודות.
תנאים להכרזת Negative double > לאחר פתיחה בסדרת מיינור ואוברקול בסדרת מיינור בגובה 2

הכרזת Double מבטיחה את הדברים הבאים:
בדרך כלל מראה לפחות 4-3 בסדרות המייג'ור. לפחות 4 קלפים באחת מסדרות המייג'ור או חמישה קלפים בסדרת מייג'ור עם פחות מ-11 נקודות.
לפחות 8 נקודות כאשר הכרזת ה-Rebid של הפותח (ההכרזה השנייה של הפותח) היא בגובה 2 ולפחות 9 נקודות כאשר היא בגובה 3.
אי-התאמה בסדרת הפותח
דוגמה: לאחר פתיחה של ♦1 הכריזו הכרזת אוברקול של ♣2. הכרזת Double מבטיחה לפחות ארבעה קלפים בסדרת ה-♥ או לפחות ארבעה קלפים בסדרת ה-♠ ולפחות 8 נקודות.
תנאים להכרזת Negative double > לאחר פתיחה בסדרת מייג'ור ואוברקול בסדרת מייג'ור

לפחות 4 קלפים בכל אחת מסדרות המיינור. אם יש חמישייה ורביעייה מכריזים Double רק עם 11 נקודות או פחות.
לפחות 8 נקודות כאשר הכרזת ה-Rebid של הפותח (ההכרזה השנייה של הפותח) היא בגובה 2 ולפחות 9 נקודות כאשר היא בגובה 3.
אי-התאמה בסדרת הפותח
דוגמה:לאחר פתיחה של ♥1 הכריזו הכרזת אוברקול של ♠1. נכריז Double אם היד שבידנו היא:
82♠
54♥
KJ82♦
AJ654♣
הכרזה שנייה של הפותח

אם לפותח יש 18-21 נקודות הוא מכריז הכרזת Cue bid (למעט ידיים מאוזנות של 18-19 נקודות).
אם לפותח יש 18-19 נקודות ויד מאוזנת עם עוצר בסדרה שהכריז היריב הוא מכריז 2NT.
אם לפותח יש 12-14 נקודות ויד מאוזנת עם עוצר בסדרה שהכריז היריב ואין לו ארבעה קלפים בסדרת מייג'ור, שבה הראה מכריז ה-Negative Double ארבעה קלפים, הוא מכריז 1NT.
עם התאמה בסדרה שהראה מכריז ה- Negative Double מכריזים את הסדרה בגובה הנמוך ביותר האפשרי עם 12-14 נקודות.
עם התאמה בסדרה שהראה מכריז ה- Negative Double מכריזים את הסדרה עם קפיצה עם 15-17 נקודות.
ראו גם

Takeout Double
Support double
Big Double
לקריאה נוספת

אפרים בריפמן, לקיחות ולקחים 2, Negative Double, עמודים 90-110, הוצאת רותם, 2015
הערות שוליים

↑  Manley, Brent, Editor; Horton, Mark, Co-Editor; Greenberg-Yarbro, Tracey, Co-Editor; Rigal, Barry, Co-Editor (2011). The Official Encyclopedia of Bridge (7th ed.). Horn Lake, MS: American Contract Bridge League. p. 303. ISBN 978-0-939460-99-1.
Nothing More

| --- | --- |
הלהקה בהופעה בשנת 2018
הלהקה בהופעה בשנת 2018
 מקום הקמה:  סן אנטוניו 
 מוקד פעילות:  סן אנטוניו, טקסס, ארצות הברית
 תקופת הפעילות:  מ-2003
 סוגה:  רוק אלטרנטיבי, מטאל אלטרנטיבי, הארד רוק, רוק מתקדם
 חברת תקליטים:  Eleven Seven  Better Noise Music
 www.nothingmore.net
 חברים
 ג'וני הוקינס (סולן)   מארק ווללונגה (גיטרה)   דניאל אוליבר (באס)   בן אנדרסון (תופים)
 
Nothing More (נאט'ינג מור) היא להקת רוק אמריקאית שהוקמה בשנת 2003 בסן אנטוניו, טקסס. בעשור הראשון שלה הלהקה לא נחלה הצלחה רבה, אך עם צאת אלבומה הרביעי ב-2014 החלה לזכות להכרה. היא מוגדרת כאחת מלהקות הרוק הפעילות הטובות והמצליחות בארצות הברית.
היסטוריה

Nothing More הוקמה בשנת 2003 על ידי המתופף (שבהמשך הפך לסולן) ג'וני הוקינס והגיטריסט מארק ווללונגה. עד שנת 2009 הלהקה הוציאה הוציאה שני אלבומים בהוצאה עצמית, אלבומים שלא זכו להצלחה ולא משכו את תשומת ליבן של חברות התקליטים הגדולות. השינוי המיוחל הגיע אחרי שהמתופף הוקינס החליט לשנות תפקיד בלהקה והפך רשמית לסולנה. יחד איתו, האלבום השלישי "The Few Not Fleeting" הצליח יותר מקודמיו והביא לכך שהלהקה הוחתמה בחברת התקליטים Eleven Seven (ששינתה בהמשך את שמה ל-Better Noise Music). הלהקה החלה לעבוד על אלבום הבכורה שלה בחברת תקליטים גדולה והעבודה עליו לקחה לה כחמש שנים.
הפריצה האמיתית והגדולה של הלהקה הגיעה בשנת 2014, כ-11 שנים לאחר הקמתה. האלבום "Nothing More", אלבום הבכורה בחברת תקליטים שאינה עצמאית, הוליד שירים דוגמת "This Is the Time (Ballast)", "Mr. MTV" ו-"Jenny" שהפכו ללהיטים בתחנות רדיו אמריקאיות והובילו לכך שהלהקה החלה לזכות בפרסום ולצבור קהל מעריצים רב בכל רחבי ארצות הברית. האלבום הבא "The Stories We Tell Ourselves" יצא ב-2017 והיה מועמד לשלושה פרסי גראמי בקטגוריות אלבום הרוק הטוב ביותר, השיר הטוב ביותר והופעת הרוק הטובה ביותר עבור הלהיט "Go to War" (שגם הגיע למקום הראשון במצעד הרוק האמריקאי). האלבום כלל גם את השירים ""Do You Really Want It?", "Just Say When", "Let 'Em Burn" ואת "Don't Stop" - בו מתארח סולן להקת פאפא רוץ', ג'קובי שאדיקס. בזכות אלבום זה, הלהקה כבר החלה להיות מוגדרת כאחת מלהקות הרוק הטובות בארצות הברית והיא החלה לצבור קהל מעריצים בכל רחבי העולם.
האלבום השישי "Spirits" יצא ב-2022 ולא הצליח לשחזר את ההצלחה האדירה של קודמו, אולם בינואר 2024 הלהקה שחררה את הלהיט "If It Doesn't Hurt" שהצליח להתעלות על "Go to War" והפך לשיר הרוק המושמע ביותר בארצות הברית (ובדומה אליו, גם הוא טיפס לפסגת מצעד הרוק האמריקאי). ביוני של אותה שנה הלהקה שחררה את אלבומה השביעי "CARNAL" הכולל גם שיתופי פעולה עם סולן להקת דיסטרבד דייוויד דריימן (בשיר "Angel Song") ועם סולן להקת I Prevail אריק ואנלרברגה (בשיר "House on Sand").
אלבומי אולפן

Shelter (2004)
Save You/Save Me (2007)
The Few Not Fleeting (2009)
Nothing More (2014)
The Stories We Tell Ourselves (2017)
Spirits (2022)
CARNAL (2024)
957

שנת 957 היא השנה ה-57 במאה ה-10. זוהי שנה רגילה, שאורכה 365 ימים. באותה תקופה הלוח הגרגוריאני עוד לא היה קיים, ולכן שנה זו קיימת בלוח היוליאני בלבד.
כל התאריכים שלהלן הם לפי הלוח היוליאני.
אירועים

אולגה, נסיכת קייב ממירה את דתה לנצרות
נפטרו

אל-מסעודי, היסטוריון וגאוגרף מוסלמי נפטר בבגדד.
6 בספטמבר – ליאודולף, דוכס שוואביה (נולד ב-930)
ראו גם

ילידי 957‎
נפטרים ב-957‎
Need for Speed: Underground

| --- | --- |

עטיפת המשחק
 כללי
 תאריך הוצאה:  Microsoft Windows, Xbox, PlayStation 2, GameCube   NA‏ 17 בנובמבר 2003   EU‏ 21 בנובמבר 2003   Game Boy Advance   NA‏ 17 בדצמבר 2003   EU‏ 16 בינואר 2004   ארקייד   JP‏ 26 בדצמבר 2006
 סוגה:  מרוצים
 פיתוח:  EA Black Box   Pocketeers (גיים בוי אדוונס)   Global VR (ארקייד)
 הוצאה לאור:  Electronic Arts
 ארץ מקור:  קנדה
 הפצה:  Electronic Arts   Konami (ארקייד)
 סדרה:  Need for Speed
 כלי משחק:  כוונון מכוניות 
 הערות:  מערכת הפעלה מינימלית: Windows 98
 דרישות תוכנה
 גרסה:  1.4 (יצאה ב-24 בדצמבר 2004)
 מנוע משחק:  EAGL/Speed
 מצבי משחק:  שחקן יחיד, מרובה משתתפים
 דירוג:  E ‏(ESRB)   3 ‏(PEGI)
 פלטפורמות:  Microsoft Windows   Xbox   פלייסטיישן 2   נינטנדו גיימקיוב   גיים בוי אדוונס   ארקייד
 מדיה:  CD
 המשחק הקודם:  Need for Speed: Hot Pursuit 2
 המשחק הבא:  Need for Speed: Underground 2
 דרישות מערכת
 מעבד:  Intel Pentium III או AMD Athlon במהירות של 700MHz
 זיכרון:  128MB‏ (98, ME)   256MB‏ (2000, XP)
 כרטיס מסך:  תומך ב-Direct3D ובעל זיכרון וידאו של 32MB
 מקום פנוי:  2GB
 בקרים:  מקלדת ועכבר, בקר משחק
 
Need for Speed: Underground (בתרגום חופשי לעברית: הצורך במהירות: מחתרת) הוא משחק וידאו מסוגת מרוצים, השביעי בסדרת משחקי הווידאו Need for Speed, שפותח על ידי EA Black Box והופץ על ידי Electronic Arts למערכת ההפעלה Microsoft Windows וקונסולות המשחקים Xbox, פלייסטיישן 2 ונינטנדו גיימקיוב ב-17 בנובמבר 2003, לקונסולת המשחקים הניידת גיים בוי אדוונס ב-17 בדצמבר 2003 ולארקייד ב-26 בדצמבר 2006. המשחק יצא לאור בשתי גרסאות: הראשונה לקונסולת המשחקים הנייחות ולמחשב האישי והשנייה לקונסולת המשחקים הניידת גיים בוי אדוונס.
Underground מהווה אתחול מחדש של הסדרה ומתעלם מהמשחקים הקודמים בסדרה שכללול מכוניות ספורט ורכבים אקזוטיים. כמו כן, הוא המשחק הראשון בסדרה שכולל מצב קריירה, עלילה ומצב מוסך המאפשר לשחקנים להתאים אישית את המכוניות שבבעלותם, עם מגוון רחב של שיפורים קוסמטיים ומכניים. כלל המרוצים מתרחשים בשעות הלילה בעיר בדיונית בשם אולימפיק סיטי (מאנגלית: Olympic City) אשר דומה במראיתה לניו יורק, סן פרנסיסקו ולוס אנג'לס.
המשחק היווה הצלחה מסחרית וקיבל ביקורות חיוביות רבות. משחק ההמשך, Need for Speed: Underground 2, יצא לאור ב-2004.
משחקיות

מרוצי הרחוב שקיימים במשחק מתחלקים ל-5 סוגים:
מסלולי (Circuit) – זהו המרוץ הסטנדרטי במשחק, אשר משתתפים בו עד 3 מתחרים, בנוסף לשחקן. המסלול הוא הקפי וכמות ההקפות יכולה לנוע בין 1 ל-10. בארבעת המרוצים האחרונים של מצב מחתרתי (מצב העלילה), מספר המתחרים צונח לאחד ומספר ההקפות קופץ ל-7 (מרוץ סיבולת).
מצב נוקאאוט (Knockout Mode) – דומה במהותו למצב מסלולי, אך עם טוויסט - בכל הקפה, המתחרה שמגיע אחרון לקו הסיום עף מהמרוץ ומפסיד אוטומטית. במצב העלילה, מרוצי נוקאאוט נמשכים עד ל-3 הקפות עם 4 מתחרים.
ספרינט (Sprint) – וריאציה נוספת של מצב מסלולי, שבו השחקנים מתחרים אחד בשני להגיע מנקודה א' לנקודה ב', במקום לבצע הקפות. מרוצים כאלו הם לרוב קצרים יותר מאשר במצב מסלולי (כאשר המסלול הארוך ביותר אורכו כ-8 ק"מ). בעקבות כך, על השחקנים להיות זהירים יותר בזמן המרוצים ולהימנע ממכשולים והתנגשות בתנועה.
דריפט (Drifting) – הוא המצב הטכני והקשה ביותר מכלל החמישה. מצב דריפט, אשר מתקיים מחוץ לאולימפיק סיטי, מציב את השחקן במסלול מעגלי קצר, כאשר המטרה היא להשיג כמה שיותר נקודות על ידי ביצוע דריפטים במסלול. השחקן מתמודד כנגד שלושה מתמודדים אחרים במקביל, אשר צוברים נקודות יחד עם השחקן. על השחקן להגיע לניקוד הגבוה ביותר על מנת לנצח. נקודות בונוס ניתנים לשחקנים אשר מבצעים דריפט מחוץ לגבולות המסלול, מבצעים דריפט במאונך או מבצעים שרשרת של דריפטים (ביצוע דריפט רצוף על ידי היגוי מתמיד של הרכב במהלך הדריפט כדי לשמור על מהירות. אם השחקן מצליח לסיים דריפט ללא כל התנגשות, הנקודות שהשחקן צבר בדריפט מתווספות לסך הנקודות, אחרת השחקן מאבד את כלל הנקודות שצבר באותו הדריפט. מצב דריפט הוא המצב היחיד שבו אין משמעות לזמן ולשחקנים ניתן חופש להתחרות ולבצע הקפות בקצב שלהם. כמו כן, מערכת שיפור הבעירה NOS לא קיימת במצב זה, כיוון שהיא לא נותנת יתרון כלשהו.
מרוץ דראג (Drag racing) – זהו המצב הקשה השני בדרגתו במשחק, אחרי מצב הדריפט. השחקן מתחרה מול מתחרה אחד או שלושה מתחרים במסלול ישר, כאשר המטרה היא להגיע ראשון לקו הסיום. השחקנים מוכרחים להשתמש בתיבת הילוכים ידנית בלבד. על מנת לנצח במרוץ, על השחקנים לתזמן את מעבר ההילוכים בהאמת לסל"ד המנוע ולשלוט בעקיפות ובשימוש ב-NOS. מכיוון שמרוץ זה מאמץ את המנוע על יתר המידה, על השחקנים לנטר את הטכומטר ואת טמפרטורת המנ וע באופן תכוף, אשר מקשה יותר על השחקנים בעקבות כך שהם צריכים לבצע מספר דברים במקביל. ההיגוי במצב זה הוא פשוט ביותר, אשר מאפשר מעבר בין נתיבים בלבד ולא יותר, בעוד המשחק עצמו מבצע את ההיגוי כאשר הרכב נמצא בתוך הנתיב, בכך השחקן מתרכז יותר בשמירה על מהירות אופטימלית. ישנם שני מקרים בהם שחקן/מתחרה יכולים להפסיד אוטומטית במרוץ: הראשון הוא התנגשות במכשולים, מתחרים אחרים ובתנועה והשני הוא בפיצוץ המנוע על ידי חימום יתר שלו.
משחקיות > התאמה אישית

בתפריט ההתאמה האישית, ניתן לשפר ביצועים של כלי רכב ולבצע שיפורים חזותיים כמו שינוי צבע הרכב, הוספת כיתובים וסטיקרים, הוספת תאורת ניאון, פגושי רכב מותאמים אישית, מגני צד, ספוילרים, מכסה מנוע מותאם אישית, אגזוזים, פתח אוורור בגג, צמיגים מותאמים אישית ומרכב הרכב.
כמו כן, שחקנים יכולים לשפר את היכולות הביצועיות של הכלי הרכב שבבעלותם באמצעות שיפורים במנוע, במרכב, במתלים, בצמיגים, במערכת השליטת במנוע (ECU) וכן בהוספת מערכת נייטרוס (NOS), מערכת טורבו וערכה להפחתת משקל הרכב.
עלילה

המשחק מתחיל בשחקן שמתחרה במרוץ רחוב באולימפיק סיטי עם אקורה אינטגרה R משופרת ומנצח בקלות את המתחרים, אך זה מתגלה בסופו של דבר כחלום, לאחר שסמנתה מעירה את השחקן משנתו.
סמנתה היא חברתו של השחקן באולימפיק סיטי, אשר מדריכה אותו בנושא תרבות מרוצי הרחוב הלא-חוקיים שנטבעה בעיר ומסייעת לו במהלך העלילה. סמנתה עוזרת לשחקן לקנות מכונית התחלתית ומפגישה בינו לבין טי.ג'יי, אשר מסייע לשחקן בהשגת שיפורים מכניים לרכב תמורת ניצחונות במרוצים. במהלך המשחק, השחקן נפגש ומתחרה כנגד כנופיות מרוצים שונות ובסופו של דבר משיג את תשומת ליבו של אדי, מנהיג כנופיית האיסטסליידרס ואלוף המרוצים המחתרתיים של העיר ומליסה, חברתו של אדי. אדי מתנשא על השחקן ולועג לו על יכולות הנהיגה שלו, בכך שאומר ש-”עדיף שייקח מונית הביתה כי ככה הוא יגיע יותר מהר”, אך השחקן מוכיל לאדי שההפך הוא הנכון. אדי, זועם על כך שהשחקן ערער על יכולותיו ועל התואר שלו, מאתגר את השחקן להתחרות בסמנתה, שסוערת על כך שהשחקן מסכים לאתגר. סמנתה מפסידה לשחקן לאחר שהיא מבצעת תאונה במהלך המרוץ, שבה מכוניתה - הונדה סיוויק Si נהרסת לחלוטין. לאחר ההפסד, טי.ג'יי לוקח לעצמו את רכבה של סמנתה והורס אותו עוד יותר. בעקבות כך, סמנתה מנתקת קשר עם השחקן.
השחקן ממשיך לנצח במרוצים שהמכרים של סמנתה מציעים לו בהיעדרה ומאוחר יותר אף מתחרה בטי.ג'יי שמתחרה במכוניתה של סמנתה. השחקן מנצח את טי.ג'יי וזה בתמורה מחזיר את הרכב לשחקן, שמחזיר את הרכב בחזרה לסמנתה. בעקבות כך, הקשר בין סמנתה לשחקן חוזר וסמנתה מעודדת את השחקן לאתגר את אדי ולנצח אותו סופית. אדי מאתגר את השחקן למרוץ ספריט שבמהלכו הוא מפסיד ובעוד שהשחקן וצוותו חוגגים את הניצחון, רכב מסתורי מדגם ניסאן 350Z בצבע אפור מאתגר את השחקן למרוץ אחרון. השחקן מתחרה ברכב המסתורי ומנצח גם אותו. לאחר הניצחון מתגלה כי הנהג הוא לא אחר מאשר מליסה, חברתו של אדי.
בסופו של דבר, הפעולות של השחקן מזכות אותו בתואר אלוף המרוצים המחתרתיים של אולימפיק סיטי.
ביקורת

| ציונים> ציונים כללים.אתר | ציונים> ציונים כללים.ציון |
| --- | --- |
GameRankings: 77.33% (GBA)   83.73% (GC)   82.29% (PC)   84.29% (פלייסטיישן 2)   81.76% (Xbox)
Metacritic: 77/100 (GBA)   83/100 (GC)   82/100 (PC)   85/100 (פלייסטיישן 2)   83/100 (Xbox)
ציוני סקירה
אתר: ציון
Edge: 7/10 (GC)  7/10 (PC)   7/10 (פלייסטיישן 2)   7/10 (Xbox)
EGM: 8.67/10 (GC)   8.67/10 (פלייסטיישן 2)   8.67/10 (Xbox)
Eurogamer: 7/10 (פלייסטיישן 2)
Game Informer: 9/10 (GC)   9.5/10 (פלייסטיישן 2)   9.25/10 (Xbox)
GamePro:  (GC)    (פלייסטיישן 2)    (Xbox)
GameRevolution: B ‏(GC)   B ‏(PC)   B ‏(פלייסטיישן 2)   B ‏(Xbox)
GameSpot: 7.7/10 (GBA)   7.9/10 (GC)   8/10 (PC)   8/10 (פלייסטיישן 2)   7.9/10 (Xbox)
GameSpy:  (GC)    (PC)    (פלייסטיישן 2)    (Xbox)
GameZone: 8.1/10 (PC)   8.5/10 (פלייסטיישן 2)
IGN: 7.9/10 (GBA)   8.8/10 (GC)   9/10 (PC)   8.9/10 (פלייסטיישן 2)   8.8/10 (Xbox)
Nintendo Power: 3.4/5 (GBA)   4.1/5 (GC)
OPM (ארצות הברית):  (פלייסטיישן 2)
OXM (ארצות הברית): 8.6/10 (Xbox)
PC Gamer (ארצות הברית): 88% (PC)
The Village Voice: 8/10 (פלייסטיישן 2)
Need for Speed: Underground זכה לביקורות חיוביות ברובן. אתרי הסקירה GameRankings ו-Metacritic נתנו למשחק ציון של 84.29% וניקוד של 85 מתוך 100 לגרסת הפלייסטיישן 2, ציון של 83.73% וניקוד של 83 מתוך 100 לגרסת הגיימקיוב, ציון של 82.29% וניקוד של 82 מתוך 100 לגרסת המחשב האישי, ציון של 81.76% וניקוד של 83 מתוך 100 לגרסת ה-Xbox וציון של 77.33% וניקוד של 77 מתוך 100 לגרסת הגיים בוי אדוונס. אך עם הציון הגבוה, מספר ביקורות ציינו כשלים במשחק: מסלולים שחוזרים על עצמם, בינה מלאכותית לא מאוזנת (במיוחד ברמת הקושי הקלה ביותר), החוסר בשיטוט חופשי במפה וכן מנוע ההרס במשחק, שמתבטא בנזק מינימלית קומסטי לכלי הרכב במהלך התנגשויות, במיוחד במרוצי דראג.
בבריטניה, מגזין Official UK PlayStation 2 נתן לגרסת הפלייסטיישן 2 ניקוד של 9 מתוך 10 וציין את האופי הבלתי חוקי של המשחקיות. המגזין שיבח את המהירות, אך ציין כי המשחק היה רק ”בלב שלם, עוד משחק מרוצים עם נצנוץ הוליוודי”. ביפן, מגזין Famitsu נתן לגרסאות הפלייסטיישן 2 וגיימקיוב שני ציונים של 8 ושני ציונים של 9, כך שסך הניקוד הכולל הגיע ל-34 מתוך 40.
המשחק זכה בפרס "משחק המרוצים של השנה" במגזין Computer Gaming World. עורכי המגזין כתבו כי ”אמנם זה לא משחק מירוצים שגרתי כמו משחקי NASCAR ו-F1, אך אין משחק אחר שבו אתה מרגיש את כוח ה-G בכל סיבוב כמו NFSU”.
כמו כן, Need for Speed: Underground זכה בפרס "משחק המרוצים הטוב ביותר למחשב האישי" לשנת 2003 של מגזין The Electric Playground, בפרס "משחק המרוצים של השנה לקונסולות" בטקס פרסי Interactive Achievement השביעי (לימים D.I.C.E.) ובפרס "פרסים גלובלים (עבודות מעבר לים)" שארגון CESA ומשרד הכלכלה, המסחר והתעשייה היפני נתנו.
ביקורת > מכירות

לפי המפיצה Electronic Arts, המשחק נחל הצלחה מסחרית עם למעלה מ-7 מיליון עותקים שנמכרו עד אמצע שנת 2004 ובסך הכל 15 מיליון עותקים שנמכרו. המשחק נכנס לרשימת "הנמכרים ביותר" ברשימות "הגדולים ביותר" ו-BigHit לקונסולת המשחקים פלייסטיישן 2, לרשימת "משחקי הפלטינום" של Xbox ולרשימת "בחירת השחקנים" של גיימקיוב.
עד יולי 2006, נמכרו למעלה מ-2.6 מיליון עותקים של גרסת הפלייסטיישן 2 ברווח של 115 מיליון דולר אמריקני בארצות הברית לבדה. מגזין Next Generation דירג את המשחק במקום השישי ברשימת משחקי הווידאו הנמכרים ביותר בארצות הברית לקונסולות המשחקים פלייסטיישן 2, Xbox וגיימקיוב בין ינואר 2000 עד יולי 2006. כמו כן Underground היווה את המשחק הנמכר ביותר בסדרת Need for Speed בעת הוצאתו לאור בארצות הברית. כמו כן, גרסת הפלייסטיישן 2 זכתה לפרס "דאבל פלטינום" מארגון ELSPA, מה שמבציע על כך שגרסה זו מכרה למעלה מ-600 אלף עותקים בבריטניה.
Not Shy

Not Shy הוא המיני-אלבום (פלייליסט מורחב) השלישי במספר של להקת הבנות הדרום קוריאנית איצי. המיני אלבום יצא לאור תחת חברת התקליטים JYP Entertainment, ב-17 באוגוסט 2020.
רקע ויציאה לאור

ב-22 ביוני של שנת 2020, חדשות SPOTV דיווחו כי להקת הבנות איצי מתכננת להוציא אלבום מאוחר יותר באוגוסט של אותה השנה. מאוחר יותר, JYP Entertainment אישרו את הדבר וסיפרו כי המיני אלבום אכן מתוכנן לצאת באוגוסט של אותה השנה. ב-30 ביוני, יצאה חברת התקליטים של הבנות בהצהרה ברשתות החברתיות על כך שיוציאו אלבום לקיץ והצהירו על תאריך, 17 באוגוסט. חצי שנה לאחר המיני אלבום הקודם שלהן IT'z ME. באותו יום של ההצהרה, העלו הבנות לרשת החברתית של הלהקה פוסטר וטריילר לאלבום המתוכנן.
עד לתאריך היציאה לאור של האלבום הבנות התראיינו בתוכניות בידור וכאשר נשאלו על האלבום המתוכנן הן אמרו: "האלבום הזה בהחלט בולט מן השאר, הוא יותר אגרסיבי ומעורר השראה, כזה שיגרום למאזינים להרגיש בטוחים בעצמם".
ב-31 ביולי, הועלה תאריך הזמנות מוקדמות של האלבום ותמונת האלבום הופצה, ב-6 באוגוסט, הועלו תמונות אישיות של כל אחת מחברות הקבוצה בצילומי קמפיין לאלבום החדש.
ב-17 באוגוסט, לאחר שידור חי של הבנות ברשתות יוטיוב ו"V-LIVE" בו הן מספרות על האלבום, הוא שוחרר לקהל המאזינים.
קידום מכירות

ביום ההוצאה לאור, נערך שידור חי של הבנות בו קידמו את האלבום, סיפרו עליו, ספרו והעבירו את הזמן לאחור עד יציאתו עם המעריצים, ולאחר מכן הופיעו עם מספר שירים מהאלבום בהופעה חיה.
ב-20 באוגוסט, חזרו הבנות להתארח בתוכניות טלוויזיה כחלק ממסע הקידום של אלבומן החדש.